
La Universitat Rovira i Virgili s'honora avui de distingir amb el grau 
acadèmic més alt una persona que és plenament mereixedora d'aquest 
honor. Un home del nostre temps compromès amb la societat, un conciu- 
tadà nostre: el mestre Joan Guinjoan. 

L'encàrrec rebut de l'Excel-lentíssim i Magnífic Senyor Rector per pre- 
sentar la vida i l'obra del mestre Guinjoan em va produir dos sentiments 
contraposats: de preocupació, d'una banda, perquè no em considero la 
persona més adequada per acomplir aquesta tasca —que vaig acceptar com 
una de les responsabilitats inherents al càrrec que em fou confiat- i, d'altra 
banda, d'orgull, perquè si és un orgull per a la nostra Universitat conferir el 
doctorat honoris causa al mestre Guinjoan, constitueix per a mi un motiu 
de satisfacció apadrinar-lo en aquest acte. És, també, un agraiment personal 
envers el catedràtic de Música del nostre Departament, el Dr. Joaquim 
Icart, l'ajuda del qual ha estat constant i valuosa, i molt especialment 
envers el mestre Guinjoan, que em va acceptar, i em va animar amb el seu 
entusiasme per a aquesta funció. 

Un cop més, la Universitat Rovira i Virgili demostra la seva sensibilitat 
concedint aquesta distinció a un artista, palesant amb aquest acte, a més, 
l'arrelament de la Universitat en l'entorn en recollir la tradició secular de 
les nostres comarques pel que fa a l'activitat artística: insignes arquitectes, 
pintors, musicòlegs i compositors de fama mundial procedeixen d'aquesta 
terra, i per aquest motiu, enaltir, com em pertoca, la persona del mestre 
Guinjoan, la seva vida i la seva obra, és per a mi un doble motiu de satis- 
facció. 

A finals de la dècada dels cinquanta i durant la dècada dels seixanta 
del nostre segle, els grups infantils i juvenils d'esplai —bàsicament i pràcti- 
cament en exclusiva, els escoltes— cantaven un cànon —en llatí i català— 
que, molt lliurement traduit, venia a dir- "Músical, la més sublim de les 
arts, tu ens transportes a l'harmonia" 

Harmonia: bona entesa entre les persones i entre els pobles. 

Harmonia: aquella qualitat oposada al caos. 


Harmonia: el punt final d'un procés de creació. El resultat d'ordenar el 
seguit d'idees que bullen al cervell, la demostració definitiva de la hipòtesi. 
El moment en què el pintor deixa el pinzell, l'escriptor, la ploma, l'escultor, 
el cizell, el moment en què el músic escriu l'últim i definitiu acord a la par- 
titura, el moment en què després de sis dies d'ordenar els diferents ele- 
ments del caos, el Creador es mirà l'obra realitzada i, satisfet, descansà. 

Perquè a imatge i semblança del Creador, el pintor, l'escriptor —o 
l'investigador—, l'escultor i el músic han ordenat el bullit d'idees, el seu 
caos particular, hi han donat forma i, momentàniament satisfets, descansen. 

El mestre Guinjoan ha dedicat la seva vida a la recerca de l'harmonia a 
través de la música. És en aquesta recerca on se'ns apareix com aquella 
persona compromesa que mencionava al principi, plenament conscient de 
la seva responsabilitat com a músic en el moment històric que li ha tocat 
viure. A més, per la seva tenacitat en la recerca estètica és, alhora, un 
exemple per a tots els universitaris. 

Ser músic compositor al nostre segle, compromès en la recerca respon- 
sable d'aquest mitjà d'expressió artística, és realment un acte heroic. Per 
això, crec que, abans que altra cosa, cal situar en el lloc que li escau el sig- 
nificat de la seva posició davant el gran repte de dedicar tota la vida a la 
música i a la composició musical, no només com un dels oficis més elevats, 
sinó, per sobre de tot, com una manera d'entendre i viure la vida, i lliurar-se 
als altres com a persona. El mateix Guinjoan confessa que per a ell "la com- 
posició equival a una mena de religió que constitueix el màxim estímul de 
la meva vida i, m'atreviria a dir, de la meva pròpia raó existencial" 

He dit ara mateix que dedicar-se a la recerca musical al nostre segle, 
tal com el mestre Guinjoan l'ha entès i la practica, és un acte heroic. Per- 
què ell ha optat per allunyar-se de les formes plenament acceptades de la 
música del xVIiI i del XIX, que es deixa escoltar sense gairebé posar-hi 
atenció, com a mers i passius espectadors, i en canvi exigeix de qui 
l'escolta tota la seva atenció, tota la seva participació, tot el seu esforç de 
comprensió. Evidentment no es tracta de trencar amb res d'anterior, sinó 
d'aprofundir en els principis més elementals de l'escala musical. Les com- 
posicions de Guinjoan constitueixen una recerca sempre renovada i cons- 
tantment inacabada. I és per això que la seva música demana de l'oient 
aquella participació activa, aquell saber escoltar, aquella complicitat en 
la producció dels sons. Compromès amb el seu temps, deia també, per- 
què aquesta exigència de saber escoltar i de complicitat necessària res- 

pon a les pautes del nostre temps, de responsabilitat individual, de res- 
postes personals, lluny de les pautes uniformes marcades pels monarques 
del XVIII. 

No fa gaire jo li adreçava una pregunta tòpica que respon a la fascina- 
ció que em produeix el procés de composició musical, certament perquè jo 
no en sóc capaç: com componia2, de fet, com era capaç d'ordenar les idees 
i produir una obra harmònica, musicalment parlant, quin mètode tenia2 Ell 
em contestava que creia que el procés de creació és el mateix per a tot- 
hom, però els qui en saben més que no pas jo de tot el que es refereix al 
mestre Guinjoan, parlen de joc en el sentit emprat per Schiller: l'home és 
home del tot quan juga, és a dir, quan, jugant, abandona l'objectiu imme- 
diat de l'experiència i recupera l'esperit de la seva sobirania. Guinjoan, 
diuen, juga el joc de l'encert i de l'error per trobar la forma escaient de la 
flama descoberta per l'esperit i poder-la comunicar. Un joc, o un diàleg 
amb si mateix, que no és altra cosa que posar a prova la subtil lògica musi- 
cal en el desenvolupament del discurs musical. 

Joan Guinjoan va iniciar aquest joc amb el ballet Els cinc continents 
per endinsar-se tot seguit en la recerca d'un llenguatge molt més personal a 
Cinc estudis per a dos pianos i percussió i a continuació es dirigí, com ell 
mateix explica, "a la recerca de noves formes segons la idea conceptual i a 
la realització d'una síntesi de cultures trasplantades al llenguatge i contin- 
gut musical" Era el moment d'Ab origine amb Tzahol com el punt màxim 
de densitat i tensió musical, amb un seguit d'obres que van venir després 
fins a arribar al 1979, el període que ell mateix defineix "d'emancipació" 
amb obres com Música per a violoncel i orquestra i Au revoir barocco per a 
piano, títol prou descriptiu de les seves aspiracions estètiques en aquesta 
etapa de la trajectòria com a compositor. 

Novament són les pròpies paraules del mestre les que millor l'expli- 
quen: "Jo crec encara en el compositor dotat d'un sòlid ofici, en la seva qua- 
litat d'artesà, que viu intensament la seva època i que absorbeix una gran 
quantitat d'energies com a artista, i les retorna a la comunitat en forma 
d'obra d'art, segons el seu potencial creatiu." I...) "El més fascinant —segueix 
dient— i estimulant d'aquest fenomen consisteix justament que cada nova 
obra exigeix un procés diferent, fa retornar un cop més al començament 
amb l'objectiu d'investigar de bell nou aquesta mena de misteri indesxifra- 
ble la recerca del qual només acaba quan acaba l'existència d'aquell que 
aspira a trobar-lo." 

Fins aquí he intentat de donar una semblança del sentit de la seva vida 
vocacional i de la seva obra. He cregut necessari fer-ho perquè tractant-se 
d'un compromís personal, el del creador musical, davant aquest immens 
univers que ens envolta, es pugui comprendre millor el valor de la intensa 
vida professional i de les valentes decisions durant la seva vida vocacional 
totalment dedicada a la música i a la composició musical. 

Joan Guinjoan neix a Riudoms, el bressol d'Antoni Gaudí, el 1931, fill 
primogènit d'una família pagesa benestant. La seva infància vindrà marcada 
per dos fets: d'una banda, com tots el que van viure aquella època, la inci- 
dència del conflicte civil i, d'altra banda, com a experiència personal, la 
vida de pagès, activitat a què es dedica la seva família. Sens dubte, la sensi- 
bilitat d'artista, encara no revelada, no va restar indiferent a l'estranya clare- 
dat dels sons al camp, a les remors d'indefinida textura harmònica, a la 
intensa llum tan pròpia del Camp de Tarragona i als vius colors de la terra. 
Probablement són aquestes primeres imatges les que marquen un solc 
perenne en el seu esperit. Als catorze anys li cau a les mans de manera 
casual un instrument musical, un acordió, al qual, sense cap preparació prè- 
via, sap treure els sons adequats que, com ell mateix recorda, li permeten 
entretenir la família i els amics quan als estius van a descansar al que avui és 
Vilafortuny. Aquesta afecció primigènia es converteix ràpidament en una 
veritable vocació musical. De Riudoms, on inicia els estudis de música, a 
cursar la carrera de piano al Liceu de Barcelona no hi van més de sis anys, 
els mateixos que van des d'aquelles primeres notes extretes a l'acordió als 
primers recitals de piano al Centre de Lectura i al Teatre Fortuny de Reus, i ja 
el 1953, al Teatre Metropol de Tarragona. Dos anys més tard, el 1955, 
debuta com a pianista a la Sala Cortot de l'Escola Normal de Música a París. 

A París comprèn que encara li falta molt per aprendre quan descobreix 
la tècnica russa i, amb vint-i-tres anys, emprèn durant dos anys una intensa 
tasca per millorar la tècnica pianística. 

És en aquesta primera etapa parisenca quan es casa amb Monique Gis- 
pert, que ja havia conegut a Riudoms, i aleshores s'endinsa en els ambients 
culturals de París de la mà del seu sogre, secretari d'una associació d'in- 
tel-lectuals espanyols a la capital francesa. 

El 1957 guanya un concurs de pianistes convocat per Juventudes Musi- 
cales Espaniolas i a partir d'aquell moment comença una intensa etapa com 
a concertista, fent gires per Espanya, França i Alemanya. Més de 250 con- 
certs en tres anys que li permeten dominar a fons un ampli repertori musi- 

cal de totes les èpoques i conèixer una gran varietat de gustos musicals 
arreu d'Europa. És en aquest període quan comença a interessar-se per la 
composició musical i compon una peça breu dedicada a la seva esposa. 
Finalment, el 25 d'abril de 1960 al Teatre Pérez Galdós de Las Palmas 
estrena la Suite opus 1 núm. 1 per a piano. Tres dies abans ha interpretat el 
Concert núm. 3 en Do menor, opus 37, de Beethoven. L'últim d'aquella 
intensa activitat com a concertista. 

L'any abans, el 1959, ha nascut a París el seu fill François. La família es 
trasllada a Barcelona i Guinjoan ja ha decidit dedicar-se a la composició. 
Ell mateix diu que va tenir la sort que Delmiro Rivière de Caralt organitzés 
una vetllada a casa seva a la qual va assistir, entre altres, Frederic Mompou. 
En acabar, Mompou es va interessar vivament per l'obra del jove Guinjoan 
i va promoure una fundació per tal que aquell compositor novell pogués 
estudiar composició amb Cristòfor Taltabull, gran coneixedor de la segona 
escola de Viena, de VVebern i de Schoenberg. Taltabull, en aquells anys en 
els quals les fronteres culturals eren impermeables amb la resta d'Europa, 
havia estat l'introductor al país de l'avantguarda europea. Aquesta fase de 
la formació de Guinjoan dura tres anys, fins que el 1962 obté una beca del 
Ministeri d'Afers Estrangers per estudiar composició. 

Entre 1962 i 1964 es produeix la segona etapa parisenca. La dedica a 
estudiar composició i orquestració a l'Escola Cantorum amb importants 
mestres de l'època, Pierre VVissmer i Edmund Pendelton. L'any 1963 obté el 
títol de composició amb el Concierto para piano y conjunto de càmara i 
l'any seguent, el d'orquestració amb el premi extraordinari. El particular 
duende lorquià de Guinjoan l'empeny a interessar-se per altres matèries: en 
aquesta mateixa època estudia electroacústica a la Ràdio i Televisió France- 
ses, assisteix a les classes d'Olivier Messiaen i comença a frequentar els 
concerts de la Domaine Musical a la Salle Gaveau. Tot plegat el marca pro- 
fundament. Guinjoan diu que fins aquell moment havia estat encisat només 
pels clàssics, per Bach, Couperin, Beethoven, Schumann, Chopin... Aques- 
tes noves experiències canvien totalment la seva visió de la música. És el 
principi de la dedicació definitiva a la música com a compositor. 

De retorn a Barcelona el 1964, amb aquest important bagatge però res 
en ferm per guanyar-se la vida, rebutja una bona oferta de feina fixa a 
Ràdio Barcelona, ja que aquest treball no li permetria dedicar-se a la seva 
vocació: la composició musical. Una decisió valenta que demostra el seu 
tarannà i la seva fe musical. 

És arribat el moment de definir clarament les etapes i els continguts 
temàtics que travessa el procés de creació musical de Joan Guinjoan. 

La primera etapa, en què assumeix la vocació per la composició, s'ini- 
cia el 1960 amb l'estrena ja esmentada de Suite opus 1 núm. 1 per a piano 
al Teatre Pérez Galdós de Las Palmas i el Concierto para piano y conjunto 
de càmara amb què obtè el títol de composició a París el 1963. Segueixen, 
el 1964, Tres petites peces per a piano, en homenatge a qui havia estat el 
seu mestre, Cristòfor Taltabull, i Tres moviments per a piano, clarinet i per- 
cussió. El 1966, per encàrrec de Ricard Salvat, posa música a l'obra de tea- 
tre Les mosques, de Jean Paul Sartre. 

A aquestes s'afegiran altres obres importants: la creació de l'obra core- 
ogràfica Los cinco continentes, l'any 1968, que estrenarà l'any seguent al 
Gran Teatre del Liceu amb coreografia del vilanoví Joan Magrinyà, només 
cinc anys després del retorn a Barcelona. El mateix any compondrà Bi- 
temàtic per a quartet de corda. 

També a aquesta etapa correspon la banda sonora d'una pel-lícula 
sobre Rimbaud, el 1970, i la creació, amb text propi, de la cantata La rosa 
dels vents, per a cor mixt i orquestra, el 1971, així com Magma, per a con- 
junt instrumental, i, entre el 1972 i 1975, Diagrama i la primera versió de 
l'obra Tensión-relax, per a percussió. 

L'any 1974 es considera un any important en la recerca d'aquest llen- 
guatge propi, d'aquesta —d'acord amb les seves paraules ja esmentades— 
"recerca de noves formes segons la idea conceptual i la realització d'una 
síntesi de cultures trasplantades al llenguatge i contingut musical" És l'inici 
d'una segona etapa. És el moment de la composició d'Ab origine, per a 
orquestra. 

A aquesta obra cabdal en la seva trajectòria seguiran, el 1975, Acta es 
fabula, sobre textos de Marc Aureli, per encàrrec de Ràdio Nacional 
d'Espanya, i la primera versió de Música per a violoncel i orquestra. Entre 
1976 i 1977 escriu l'obra Per l'Esperança per a la soprano Esperança Abad 
i finalitza El diari, per a veu solista i conjunt instrumental, amb text de J. M. 
Espinàs, Màgic, per a flauta i piano, i també una versió per a flauta i gui- 
tarra. Compon Variorum, per al conjunt l'Itineraire de París i sobretot, Tza- 
Rol, per a orquestra, encàrrec de l'Orquesta Nacional d'Espanya que, 
juntament amb Ab origine, constitueix l'obra definitòria d'aquesta etapa. 

Continuen Divagant, el 1978, sol-licitada pel pianista Rafael Orozco, i 
Gic 78. El 1979 és l'any de Gic 79, per a conjunt instrumental, Jondo i, 

sobretot, Au revoir barocco, per a piano, que sintetitza les seves aspira- 
cions estètiques en aquesta fase i obre una tercera etapa en la seva recerca 
musical. 

El 1982 veu néixer Trio de corda, Foc d'aucell, cantata per a cor i con- 
junt instrumental sobre una obra de Blai Bonet per encàrrec de les Jornades 
de Cant Coral de Barcelona, i Trama, per a orquestra. El 1985 compon Vec- 
toriel, per a conjunt de metall, i Contrapunto alla mente. L'any segúent crea 
Hommage à Carmen Amaya per encàrrec de les Vetllades Catalanes de 
l'Estudi de Tolosa, i In tribulatione mea invocavi Dominum per encàrrec de 
la XVI Setmana de Música Religiosa de Conca. Concert per a fagot i con- 
junt instrumental, un encàrrec del Centre per a la Difusió de la Música 
Contemporània del Ministeri de Cultura, és l'obra de 1989, alhora que 
l'Olimpíada Cultural de Barcelona li encomana la composició d'una òpera 
sobre Gaudí amb llibret de Josep M. Carandell. 

Els anys noranta són igualment fecunds: l'Orquestra Filharmònica de 
París toca Nexus el 1994. El duo Uriarte-Mrongovius estrena a Munic la 
peça Flamenco el 1996. L'any 1997 el Quartet Cristofori interpreta Self- 
Paràfrasis al Festival Internacional de Música i Dansa de Granada. El 1998 
escriu Pantonal (divertimento per a orquestra) per encàrrec del Centre per a 
la Difusió de la Música Contemporània, estrenada pels finalistes del IV 
Concurs Internacional de Direcció d'Orquestra de Cadaqués, i estrena al 
Palau de la Música Catalana la Segona simfonia (Ciutat de Tarragona). 

l aquest any 1999 ha vist la interpretació de Fantàrria, obra encàrrec de 
l'Orquestra Ciutat de Barcelona, amb motiu de la inauguració de l'Auditori 
d'aquesta ciutat i l'audició de la seva obra Passim Trio a Roma, París, Bue- 
nos Aires i Munic. Tot plegat, una producció densa i qualificada. 

Però l'activitat de Joan Guinjoan no s'acaba amb la composició. El seu 
amor per la música el porta a una intensa activitat de difusió, sobretot entre 
els joves, i aquesta vessant pedagògica i didàctica constitueix un aspecte 
indissociable de la seva vocació musical. 

La tasca pedagògica comença el 1965 impartint classes i sessions de 
divulgació musical en diversos centres universitaris, especialment al Col-legi 
Major Sant Jordi. Anomena aquestes sessions "Diabolus in musica" Guin- 
joan també hi procura divulgar la música contemporània, i amb aquesta fina- 
litat comença a tocar amb el clarinetista Juli Panyella i el percussionista 
Robert Armengol. Amb aquest conjunt —que agafa el nom de les sessions, 
Diabolus in Musica— i de forma natural, sorgeix el grup musical més emble- 

litat comença a tocar amb el clarinetista Juli Panyella i el percussionista 
Robert Armengol. Amb aquest conjunt —que agafa el nom de les sessions, 
Diabolus in Musica— i de forma natural, sorgeix el grup musical més emble- 

màtic d'aquella època, el qual durarà més de vint anys. Fan música amb una 
serietat extraordinària i un grup inicialment reduit es va obrint a la col-labora- 
ció d'altres músics quan les necessitats instrumentals de l'obra a interpretar 
ho exigeixen. Aquell grup arriba a fer unes vuitanta estrenes, sobretot obres 
d'encàrrec per estrenar en festivals, i actua també molt a la televisió i a la 
ràdio. L'any 1968 fan el primer enregistrament a Espanya de la Història del 
soldat, de Stravinsiy. Joan Guinjoan el dirigeix i adquireix una experiència 
extraordinària sobre què cal fer i què no cal fer amb l'orquestra. Guinjoan 
compagina aquesta tasca amb la de compositor, crític musical al Diari de 
Barcelona, conferenciant, participant actiu en seminaris organitzats per la 
Comissaria General de Música i en diversos festivals internacionals, i 
col-laborador en revistes com Bellas Artes, Sonda i altres. 

El 1965 havia començat a col-laborar amb la revista Imagen y Sonido, 
el 1967 entra com a crític musical al Diari de Barcelona, feina que desen- 
voluparà fins a l'any 1975, encarregant-se de les crítiques o cròniques dels 
concerts i de gasetilles musicals. El periodisme li permet conèixer molta 
gent lligada a aquestes activitats. 

El 1970 és nomenat assessor de l'Institut Alemany de Barcelona i, 
simultàniament, assessor musical de l'Institut Municipal d'Educació de 
Barcelona. Des d'aquest departament, durant set anys, posa en marxa una 
intensa activitat musical a vuit escoles de l'entorn de la plaça d'Espanya, on 
organitza audicions musicals actives que van des de Monteverdi fins a Stra- 
vinsley amb cantants del moviment de la Nova Cançó i el grup que dirigeix, 
Diabolus in Musica. També amplia aquesta activitat amb unes sessions 
d'iniciació musical per als pares. Després d'aquests anys, passa a dirigir el 
Centre de Documentació i Difusió de la Música Contemporània, càrrec 
que ocupa fins al moment que decideix retirar-se per dedicar-se de manera 
exclusiva a la composició. Durant aquesta última etapa a l'Ajuntament de 
Barcelona impulsa els cicles "Una hora de música al Conservatori" i 
"Música als barris", a partir de l'any 1979, i durant els anys 1982-84 orga- 
nitza els cicles de concerts denominats "Una panoràmica de la música del 
segle XX" 

Entre els anys 1972 i 1975 escriu una Historia de la música per a l'Edi- 
torial Marín, inclosa com a tercer volum d'una Historia de las artes. Parti- 
cipa als cursos Manuel de Falla, a Granada, amb la ponència "La crítica 
musical en Barcelona" i als Cursos d'Estiu de Darmstadt, a la República 
Federal Alemanya. 

En aquest 1999 aconsegueix ser el primer compositor europeu convidat 
com a resident a la Universitat de Califòrnia (Santa Bàrbara) per impartir sis 
classes magistrals sobre la seva música i un concert monogràfic. 

Per acabar aquest aspecte de la seva trajectòria, cal fer referència al 
centenar llarg d'obres escrites i les diverses activitats com a director 
d'orquestra, conferenciant, organitzador d'activitats musicals, pedagog... 
de les quals només he citat les que per una o altra raó han tingut una pro- 
jecció social particular. Cal també assenyalar que la seva obra musical 
ha estat publicada per les editorials més prestigioses com EMEC, Salabert 
i Max Eschig, entre altres, i enregistrada a través de més d'una trentena 
de discos. L'últim, el CD Flamenco, l'ha editat aquest mateix any la pres- 
tigiosa casa VVERGO, d'Alemanya. S'hi inclou la peça Flamenco, estre- 
nada a Munic l'any 1996, junt amb obres de Tomàs Marco, Ramón Barce 
i Josep Soler, interpretades pel duo de piano Uriarte-Mrongovius. Es 
tracta d'un disc monogràfic representatiu de la música contemporània a 
Espanya. 

He deixat per al final la referència als premis, distincions i honors que 
ha rebut aquesta total dedicació a la música i a la seva difusió. 

Deixant de banda aquella primera beca concedida per la Fundació que 
Frederic Mompou organitza amb la qual pot fer la segona estada a París, 
cal destacar la beca que li concedeix el 1968 la Fundació Juan March de 
Madrid, la qual li permet compondre Los cinco continentes. El 1978 l'obra 
La rosa dels vents és guardonada amb el premi Ciutat de Barcelona. 

L'any 1981 rep la primera condecoració del Govern francès, el títol de 
Chevalier des Arts et des Lettres. Alhora, obté el Premi Nacional del Disc. 
L'any seguent Trama és guardonada en la primera edició del premi de com- 
posició musical Reina Sofia i una altra obra, Música per a violoncel i 
orquestra, aconsegueix, altre cop, el premi Ciutat de Barcelona. El 1986 
Trama el converteix en finalista al Premi Mundial del Disc (premi Rousse- 
vitzley), de l'IRCA de Nova Yorte. 

El 1989 a Palma de Mallorca s'organitza un concert monogràfic sobre 
la seva música per a percussió en el X Encontre de Compositors de la Fun- 
dació ACA. L'any 1990 obté el Premi Nacional de Música, és nomenat soci 
d'honor de la Societat Electroacústica d'Espanya i el Govern francès el con- 
decora amb el títol d'Officier dans l'Ordre des Arts et des Lettres. 

El 1991 l'Auditori Nacional de Música de Madrid li ofereix, amb motiu 
del 60è aniversari, un homenatge promogut pel Centre de Promoció de la 


18 


Música Contemporània. A Barcelona és nomenat acadèmic de la Reial 
Acadèmia de Belles Arts de Sant Jordi, li són editats dos discos monogràfics 
i s'enregistra a Londres el Concert per a guitarra i orquestra amb l'Orquestra 
de Cambra Anglesa i el guitarrista Ignacio Rodés, dirigits per Edmon Colo- 
mer, i al Merltin Concert Hall de Nova Yorlhe es fa una audició del seu Con- 
cert per a fagot i conjunt instrumental. El 1994, a París, l'Orquestra 
Filharmònica estrena Nexus. La Generalitat de Catalunya li atorga el Premi 
Nacional de Cultura (Música) el 1995. El 1996 es publica el llibre La obra 
pianística de Joan Guinjoan, de Rosa M. Fernàndez García (Ed. Alpuerto, 
Madrid), i el duo Uriarte-Mrongovius estrena a Munic la seva obra Fla- 
menco (obra completa). 

Durant l'any 1997 el Quartet Cristofori estrena la seva obra Self-Parà- 
frasis al Festival Internacional de Música i Dansa de Granada. Es publica el 
llibre i el vídeo biogràfic Joan Guinjoan, de J. M. Garcia Ferrer i Martí Rom, 
editat per la Comissió de Cultura de l'Associació d'Enginyers Industrials de 
Catalunya. El president de la Generalitat, Jordi Pujol, inaugura a Riudoms, 
el poble natal de Guinjoan, l'Institut d'Ensenyament Secundari que porta el 
seu nom. Finalment, Catalunya Ràdio li dedica quatre programes monogrà- 
fics a través de Catalunya Música. 

El 1998 l'Ajuntament de Barcelona li atorga la Medalla d'Or al Mèrit 
Artístic i debuta al Festival Internacional de Peralada el nou quartet de 
corda Quartet Guinjoan. Se li ofereixen tres concerts d'homenatge: el pri- 
mer a Tarragona, organitzat per l'Associació Catalano-lberoamericana, i els 
altres dos a Barcelona, patrocinats per la Fundació Autor (SGAE), en el 
marc del 5è Festival de Músiques Contemporànies. L'Orquestra Ciutat de 
Barcelona estrena al Palau de la Música Catalana la Segona Simfonia (Ciu- 
tat de Tarragona) sota la direcció de Christian Mandeal. 

Per acabar aquesta llarga relació, el 1999 ha rebut la Creu de Sant 
Jordi, ha obtingut per quarta vegada el premi Ciutat de Barcelona, s'ha 
estrenat la seva Fantàrria, obra encàrrec de l'OBC amb motiu de la inaugu- 
ració de l'Auditori d'aquesta ciutat, i interpreta la seva peça Passim Trio a 
Roma, París, Buenos Aires i Munic. Al Festival de Música Contemporània 
d'Alacant s'interpreta la Segona Simfonia (Ciutat de Tarragona) i TVE l'enre- 
gistra. A més, està a punt de sortir un llibre, escrit pel periodista Xavier 
Garcia i pel catedràtic de Composició del Conservatori Superior de Música 
de Saragossa Agustí Charles, sobre la dimensió humana i artística del mes- 
tre Guinjoan. 

Una llarga relació, doncs, de premis i distincions que ha rebut, i és bo 
que així hagi estat, perquè és bo reconèixer el mèrit allà on és i perquè 
d'aquesta manera s'esperonen encara més la recerca i la creativitat, dels 
resultats de les quals es beneficia tota la societat. 

Avui, amb el mestre Joan Guinjoan, hem acollit entre nosaltres la 
Música. Que la més sublim de les arts transporti la Universitat Rovira i Vir- 
gili a l'harmonia. 

Rector Magnífic, en la mesura que m'ha estat possible, he exposat la 
vida i l'obra del Sr. Joan Guinjoan i Gispert. Crec, doncs, haver dit prou 
perquè, amb la vostra autoritat, li sigui atorgat el reconeixement dels seus 
mèrits. Per tant, Rector Magnífic, us demano que us digneu nomenar doctor 
honoris causa el Sr. Joan Guinjoan i Gispert i incorporar-lo a la nostra Uni- 
versitat. 

Quan he rebut alguna distinció honorífica, sempre he fet menció de la 
paraula il-lusió com a potencial i nou impuls a la constant recerca que exi- 
geix la creativitat. En aquest aspecte, haig de confessar, amb la més pro- 
funda sinceritat, que aquesta distinció de doctor honoris causa que la 
Universitat Rovira i Virgili ha tingut la gentilesa d'atorgar-me em produeix 
una de les il-lusions més grans de la meva vida i, per tant, les primeres 
paraules seran de gratitud cap aquesta nostra institució acadèmica, envers 
el Departament d'Història i Geografia, i molt particularment de la seva cap, 
la catedràtica Mercè Jordà, per haver-me apadrinat en aquest acte. 

Són molts els motius a través dels quals podria expressar el que per a 
mi representa aquest guardó, però em limitaré a dos fets concrets. D'una 
part, aquesta universitat està ubicada a la meva terra i, de l'altra, jo no puc 
oblidar que la ciutat de Tarragona va ser testimoni, durant una etapa que 
gosaria qualificar d'heroica, dels primers passos de la meva futura trajectò- 
ria artística, i és aquí on vaig trobar un suport incondicional. 

D'altra banda, no és la primera vegada que vinc a aquesta universitat. 
El catedràtic de Música i col-lega Joaquim Icart m'hi va convidar a fer una 
conferència sobre la música del nostre temps. Crec que és significatiu 
assenyalar que, en una entrevista que vaig tenir amb Joaquim i la seva ger- 
mana, Montserrat, va sortir la idea de crear el Concurs Internacional de 
Composició Ciutat de Tarragona, el qual, patrocinat per l'Ajuntament, s'ha 
convertit en un dels premis més prestigiosos del món. 

Finalment, també m'omple de satisfacció que la Universitat Rovira i Vir- 
gili s'hagi dignat a concedir aquest títol a un músic que forma part del grup 
de compositors que ens sentim compromesos amb la música contemporània 
—dita també seriosa o culta— i hi lluitem, i que, amb tots els pros i els contres, 
és un viu testimoni cultural de la nostra societat. Per tant, aquesta iniciativa, a 
part de l'honor que per a mi representa, és altament esperançadora, ja que 
pot servir d'exemple perquè aquesta música formi part dels departaments 
universitaris, tal com jo mateix he pogut comprovar recentment com a com- 
positor resident convidat a la Universitat de Califòrnia de Santa Bàrbara. 

Durant els darrers 50 anys que m'he dedicat a la música, es pot dir que, 
degut a les circumstàncies, he viscut molts ambients dins d'aquest context: 
actuacions a sales de festes, concertista de piano, director de Diabolus in 
Musica i de diferents conjunts i orquestres, divulgador de la música del segle 
XX i actual, crític musical, organitzador de festivals, promotor d'ensenya- 
ment de la música a escoles, conferenciant i, fonamentalment, compositor. 

En un principi, pensava centrar el present discurs en la creativitat, per- 
què la vertiginosa acceleració dels mitjans de comunicació, amb els respec- 
tius creuaments de les cultures musicals més diverses i llunyanes i dels 
coneixements científics i tecnològics que s'han produit al nostre segle, han 
repercutit forçosament en el factor creatiu. Tanmateix, sense oblidar aquesta 
vessant que per a mi sempre ha estat vital, he cregut més interessant, per 
començar, oferir una breu visió —segons les pròpies vivències— de la música 
contemporània en general, de l'acceptació o del rebuig, de la difusió i de la 
classificació. 

Avui en dia parlar de música contemporània en la societat en què 
vivim pot ser molt ambigu i confús: la veritat, jo no puc ni pretenc aportar 
solucions radicals per diferenciar unes músiques d'unes altres, sinó consta- 
tar simplement uns fets. I és que vivim una època en la qual la producció 
exhaustiva d'una infinitat de músiques de consum inunda la ràdio, la televi- 
sió, els actes multitudinaris que també coneixem per concerts i altres activi- 
tats dirigides per les multinacionals, amb els màrquetings corresponents, on 
estan en joc molts milions. 

Ara bé, aquesta part de la producció actual no és també música con- 
temporània2 Aquí es podria provocar una discussió que no acabaria mai. 
Potser podem començar a establir una diferència amb una simple compa- 
ració: quan els compositors anomenats de música contemporània tenim la 
sort de poder comptar amb un disc compacte, l'edició normal és de cinc- 
cents exemplars, en canvi, una publicació de música comercial es consi- 
dera un fracàs si no es venen, com a mínim, trenta mil discos. 

En aquesta simple exposició no pretenc de cap manera considerar 
aquest fet com una injustícia, ja que quan vaig escollir el meu camí sabia 
perfectament el terreny on em posava. Per contra, sí que considero una 
injustícia confondre les tendències musicals, i encara que no s'hagi trobat 
una paraula concreta per diferenciar aquesta música de les altres, jo en 
vaig dur a terme un intent en l'etapa d'iniciació musical per a universitaris, 
públic en general i, sobretot, a les Escoles Municipals de Barcelona. 

Les sessions amb els nens —aleshores d'educació general bàsica—, van 
ser molt enriquidores per a mi mateix. Crec que em vaig fer comprendre 
quan els explicava que hi havia molts tipus de música i que, per diferen- 
ciar-los, calia establir una classificació en gèneres, és a dir, música popu- 
lar, de film, lleugera, etc. i després aquelles obres que ja pertanyen a la 
història de la música, creades pels grans mestres, com la música simfò- 
nica, de cambra, vocal, lírica, etc. entesa generalment i al marge d'èpo- 
ques com la música clàssica, que requereix uns grans coneixements 
tècnics dels autors i ha aportat missatges sonors de valor transcendent a la 
humanitat. 

Aleshores, el terme música contemporània jo el situava com una línia 
de continuació i evolució dins la història de la música, tal podia ser en el 
seu moment el Barroc o el Romanticisme. 

Situada la música del nostre temps en el seu lloc, voldria ara referir-me 
a la dissociació entre públic i música contemporània, tema que sempre està 
present en les preguntes o comentaris d'entrevistes, seminaris i taules rodo- 
nes. Entrant en el fons de la questió, el reputat sociòleg Pierre Michel Men- 
ger va dur a terme un profund estudi publicat a la Revue Française de 
Sociologie el 1986 en què demostrava el buit entre consum i percepció. 
Consultat el públic del famós Intercontemporain de París sobre la debilitat 
de la demanda davant l'oferta, Menger indicava els elevats costos socials, 
psicològics i organitzatius que comporta la transformació de les conven- 
cions de consum amb vista a uns productes artístics que, a diferència de les 
formes clàssiques establertes, ja no es refereixen a cap llenguatge comú ni 
a Cap sistema general de regles d'escriptura. En aquest sentit, la majoria 
dels oients, fins i tot els més avesats, troben difícil diferenciar les distintes 
tendències en què es divideix la música contemporània a causa dels diver- 
sos codis, de l'absència de paradigmes dominants en la composició i de 
l'extrema fragmentació de la producció, fruit de l'acció simultània de la 
individualització de la sintaxi. 

Malgrat tot, veiem que hi ha un públic amb un criteri propi capaç de 
valorar la música actual, per bé que quan es parla de dissociació normal.- 
ment es fa referència al gran públic habitual que amb el seu abonament als 
cicles anuals permet —en la majoria dels casos— la supervivència de les 
orquestres simfòniques, i tot just és aquest públic el qui, en general, no tan 
sols rebutja la música contemporània, sinó també obres mestres del segle 
XX, siguin de Schoenberg o de VVebern, entre altres. 

Per a alguns d'aquests oients, l'assistència al respectiu concert setmanal 
és només un acte social, ara bé, jo prefereixo parlar dels qui es consideren 
autèntics melòmans i van a gaudir dels grans repertoris tradicionals. No es 
pot negar que aquest auditori tingui una sensibilitat musical, però també és 
veritat que està immobilitzat en el seu context i que no està obert a cap 
altre. Aquest públic rendeix culte als valors eterns que ha classificat el gar- 
bell històric com a obres genials, i la veritat és que moltes ho són. Malgrat 
tot, es tracta d'un públic conformista, que sap exactament què va a escoltar 
i que durant l'audició no tindrà cap sobresalt o sorpresa desagradable —si 
no és per una interpretació deficient. Però quan es troba davant d'una obra 
contemporània, per bona que sigui, la reacció habitual és d'una gran indi- 
ferència, ja que per a ell és com si s'hagués introduit al programa un paràsit 
de distorsió. 

Cal tenir present que si bé la música és capaç de fer sentir sensacions 
meravelloses difícils d'explicar, també requereix un gran esforç mental, ja 
que s'ha de tenir en compte que la memòria ha de desplaçar-se constant- 
ment, anant d'una retrospectiva al present i viceversa, a fi de seguir l'origen 
i el desenvolupament lògic del discurs musical. És per això que la dissocia- 
ció esmentada pot començar fins i tot en el gran repertori clàssic, tal com 
es pot comprovar en els concerts de música de cambra, i molt particular- 
ment en els quartets de corda, en què el rigor i l'austeritat del discurs subs- 
titueixen els efectes espectaculars i generosos de les grans orquestres. No és 
estrany, doncs, que un autor tan cèlebre com Beethoven ompli un auditori 
amb les seves simfonies i, en canvi, es trobi amb un públic molt més reduit 
en la interpretació dels seus magistrals quartets de corda. 

Així i tot, una bona tasca d'iniciació musical (si pot ser a partir de l'edat 
infantil), encara que sigui només basant-se en un aspecte estrictament cul- 
tural, serà sempre un gran ajut per fer comprendre la bona música. En el lli- 
bre Musique-semantique-societé, el compositor Henri Pousseur ens dóna 
unes imatges molt suggeridores de la música afirmant que, lluny de ser 
quelcom abstracte, el so és des dels orígens un avís, una informació i un 
signe o significació d'alguna cosa, i tota concepció d'allò real que l'integra 
anul-la qualsevol diferència absoluta entre el conjunt de les coses que for- 
men part de la vida i el llenguatge sonor. Pousseur no situa la música com 
una entitat independent, sinó com una més de les realitats de la vida, fent 
al-lusió, com a exemple, a la densitat, la tensió, l'elasticitat i l'energia 
potencial de la música, elements susceptibles de fer-nos sentir —al marge de 

l'impacte sensorial, emotiu o intel-lectual— els diversos factors que confor- 
men la nostra pròpia vida, i l'esmentat autor belga arriba a la conclusió 
que, a través de la seva pròpia història, serà una vertadera història la que 
podran contar-nos cada so i cada estructura musical. 

Al llarg dels vint-i-dos anys que va durar la meva tasca de director, vaig 
tenir l'oportunitat de conèixer diferents tipus de públics, i vaig arribar a la 
conclusió que el més idoni és aquell que està dotat de prou formació, sen- 
sibilitat i inquietud per comprendre que el món, amb tota la seva càrrega 
social, política, científica i artística, està sempre en moviment evolutiu. Els 
oients dotats d'aquestes qualitats i conscients que a més dels valors eterns 
n'existeixen d'altres, estaran oberts a totes les tendències i èpoques i, al 
contrari del públic immobilista del qual he parlat abans, quan assistiran a 
un concert de música contemporània, ho faran amb una actitud completa- 
ment diferent, és a dir, amb l'esperit crític i mirant de descobrir noves sen- 
sacions sonores i expressives. 

Cal reconèixer que durant el quart de segle d'experimentació —que va 
ser important per trencar motlles—, hi ha hagut molta especulació i oportu- 
nisme, però tal com em deia René Baur, un gran expert en música contem- 
porània, per trobar una obra bona se n'han d'escoltar moltes, després, 
l'implacable judici del temps ja ho posarà tot al seu lloc. 

Personalment, com a oient, haig de dir que no he rebutjat mai cap dels 
gèneres musicals. Cada un té una autonomia pròpia i compleix una funció 
determinada, a més, tots sabem que hi ha una música bona i una altra que 
no ho és. Encara que jo estigui catalogat dins un gènere molt concret, 
m'interessa cercar en qualsevol tendència, mentre hi hagi qualitat musical 
autèntica, i quan la trobo, encara que només sigui per uns moments —és a 
dir, quan hi ha duende, com deia García Lorca— es produeix en mi una 
cosa molt especial: tinc la sensació que el factor temps ha desaparegut, 
perquè, si l'obra és bona, tant és que sigui del Renaixement, del Barroc, del 
Romanticisme com del segle XX. En realitat, només hi ha música en el sentit 
d'innovació creativa. 

És evident que aquest fenomen no es produeix sovint i que també, a 
vegades, pot ser més d'ordre intel-lectual que emotiu, però la veritat és que 
l'artista autèntic es descobreix en aquests moments al-lucinants. D'altra 
banda, reconec que ens trobem en un terreny molt subjectiu, pel fet que 
aquesta connexió es produirà segons la manera d'escoltar i de sentir, vull 
dir, segons la sensibilitat de cada persona, però hi ha una regla que es pot 

aplicar a tothom: mentre que un bon artesà no s'equivocarà mai, però tam- 
poc serà capaç d'aportar cap sorpresa, el veritable creador, tot i tenir els 
seus alts i baixos, en un moment determinat ens pot situar en un món mera- 
vellós de noves sensacions. 

En aquest sentit, jo mateix he fet referència a la 3a Simfonia de Vvitold 
Lutoslavvshi, que sense dubte és una de les obres contemporànies més 
importants. Es tracta d'una partitura perfectament estructurada, amb les 
seves tensions, relaxacions, sequències neutres, etc. Dels 28 minuts que 
dura n'hi ha tres cap al final en què es produeix aquell duende, aquella 
connexió, i, bé, per a mi ja és més que suficient per demostrar que Lutos- 
lavvshi és un gran compositor. Per completar aquest apartat sobre el públic 
citaré Gyòrgy Ligeti, el qual afirma que l'estètica de la producció parteix 
d'un punt de vista i l'estètica de la recepció d'un altre, per tant, no creu que 
aquesta música arribi a tenir un públic més nombrós. Ligeti, un dels valors 
més sòlids de la nova música, ens proposa —amb una certa pretensió que ell 
es pot permetre— una imatge suggestiva afirmant que ell construeix immen- 
sos edificis sonors, a la manera dels grans savis de la humanitat, els quals, 
en les seves investigacions, mai no es van preguntar la possible integració 
dels seus descobriments a les ciències o a les arts aplicades. Finalment, 
existeix una altra imatge, que s'aplica indirectament al públic, quan alguns 
compositors diuen que la seva respectiva música és com llançar una ampo- 
lla al mar amb un missatge, que pot ser recollit o no. 

Després d'aquestes consideracions que ens afecten molt directament, 
intentaré oferir una visió de la meva actitud com a compositor. Jo em consi- 
dero un músic immers en la complexa problemàtica que comporta la crea- 
tivitat i, per tant, el fet d'exposar verbalment els moments d'eufòria, de 
frustració, d'optimisme o de dubte —és a dir, totes les contradiccions que 
implica qualsevol procés creatiu—, no és ni de bon tros comparable amb el 
resultat auditiu, única realitat d'una obra musical. Això no obstant, hi ha 
moments com el present que brinden l'oportunitat de fer una revisió i, en 
aquest cas, jo sempre poso per davant els orígens del compositor. Amb 
motiu del meu primer viatge als Estats Units, vaig conèixer a Los Angeles el 
compositor cubà Aurelio de la Vega, que llavors era catedràtic de Música 
Contemporània i Electroacústica a la Universitat de Northrige. De la Vega 
va dir-me que el seu exili a Amèrica del Nord havia estat providencial per a 
la seva carrera, perquè per a un compositor és fonamental l'entorn on es 
desenvolupa la seva activitat. Tot i comprendre perfectament el seu argu- 

ment, jo sempre he cregut que hi ha un fet que és encara més important i 
vital. Em refereixo a l'espai geogràfic de l'origen, perquè en el meu cas la 
influència del meu poble, Riudoms, i del Baix Camp ha estat cada vegada 
més profunda, amb el pas dels anys, en la meva trajectòria compositiva. 

El contacte quotidià amb la natura que envolta aquesta terra, amb la 
Costa Daurada de Vilafortuny i aquesta llum que matisa tots els cossos, de 
la qual tant parlava Gaudí, m'han inspirat el ritme i el timbre o color, que 
són dos elements primordials de la meva música. A més, gràcies a aquest 
contacte directe amb la terra, vaig heretar-ne la tenacitat, que em va donar 
la suficient força de caràcter, per afrontar la vida. 

En el llibre Col-lecció de compositors catalans editat per la Generalitat, 
l'escriptor Xavier Garcia, que és un profund coneixedor de les meves 
vivències i aspiracions, dóna una visió molt fidel dels meus orígens que em 
permeto adjuntar per completar aquest apartat: "En el seu cas —diu Xavier 
Garcia— veiem clarament com la vivència directa de la terra i de la natura- 
lesa —amb tot el que és i representa, amb tot el que fa pensar i sentir, amb 
els seus sorolls i silencis, amb la seva aparent immobilitat i amb els seus 
canvis sobtats— poden haver significat per al Guinjoan creador aquelles 
bases materials de què parlàvem. Perquè en realitat tot creador té unes 
bases materials de procedència, un lloc i un temps, que després són sus- 
ceptibles de ser reintegrats a l'acció creativa. Amb això no volem dir que la 
seva obra musical hagi d'interpretar-se mecànicament sempre en relació 
amb aquelles bases materials, perquè afortunadament en el seu cas, i com 
a consequència de moltes experiències humanes d'altra mena, hi ha també 
en la seva obra fantasia, imaginació, ruptura i exuberància creadora, però 
és que resulta que aquests impulsos propis de l'ésser creador formen part, 
també, de la substància i de la informació que proporcionen aquelles bases 
materials", acaba concloent el biògraf citat. 

Després d'aquest conjunt d'observacions, crec que ha arribat el 
moment de definir-me com a compositor. No és pas fàcil, perquè, com he 
dit abans, la vertadera i única definició es troba en el contingut del factor 
sonor, és a dir, en les pròpies obres. No obstant això, tractaré de donar una 
visió d'aproximació, al més objectiva possible, sobre la meva actitud i les 
meves aspiracions. Per realitzar aquesta comesa, em veig obligat a fer ús de 
diverses afirmacions meves que es troben molt particularment en el llibre 
Ab origine i en el discurs que amb el títol "El compositor davant el moment 
actual" vaig llegir amb motiu del meu ingrés a la Reial Acadèmia Catalana 

de Belles Arts de Sant Jordi. Vull aclarir, també, que el contingut d'aquestes 
afirmacions no s'aparten del meu criteri actual com a compositor. Actual- 
ment, quan em demanen una autoanàlisi, ho sintetitzo amb la resposta 
seguent: per a mi, la composició és una mena de repte fascinant, perquè 
equival a enfrontar-se a si mateix. El fet de trobar-se sol, davant d'un paper 
en blanc i alliberat de qualsevol de les convencions de la vida, presenta el 
gran moment de la veritat, perquè et dóna l'oportunitat de veure si ets 
capaç d'aportar-hi alguna cosa. Així, el primer que penso quan em poso a 
compondre és intentar establir un diàleg amb mi mateix, amb l'esperança 
que després arribi als altres. Un compositor de la talla de Josep Soler va 
afirmar amb molta raó que la creativitat és un pou sense fons, però jo 
també penso que crear equival a una espècie d'exploració de si mateix i 
després aconseguir trametre, amb la claredat expositiva requerida, el teu 
missatge a l'exterior. És per això que quan m'han preguntat d'on vinc i on 
vaig, sempre he respost: "Vaig a trobar-me amb la recerca incansable de les 
meves arrels d'autòcton recalcitrant, amb la humilitat de l'origen lligada 
indissolublement a la realitat de cada moment. He treballat la terra intensa- 
ment i l'he viscuda sense eufemismes. Fou un meravellós contacte amb la 
naturalesa que ara intento retrobar a través de la música." 

Continuant amb aquesta mena d'autoanàlisi, sempre he dit que, igno- 
rant el futur, treballo per al present i només desitjo que les meves obres 
siguin un viu testimoni del moment en què van ser escrites. Pensar en el 
posterior judici de la història pot ser temptador, però una tal preocupació 
és també susceptible de provocar una distorsió en la llibertat creativa. 
Aquesta llibertat, que no ha de ser condicionada per res ni per ningú, ha 
consolidat en mi la idea que la recerca constant és vital, perquè en matèria 
d'art hom no s'ha de plagiar ni a si mateix. 

Sense oblidar la imaginació, qualitat primordial de l'artista, tots els ele- 
ments que integren una composició a partir d'una idea generativa han de 
ser treballats i exhaurits fins a les darreres consequències. Seguint aquest 
criteri, en cada nova producció ens trobarem davant d'un desert on tot ha 
de ser inventat de nou, fet que implica avançar sempre endavant amb tot el 
risc que això suposa. Però avançar no vol dir fer-ho en direcció única, sinó 
en un constant flux i reflux que no té res a veure amb la tendència actual de 
tornada a les antigues formes a partir del prefix neo. A partir d'aquest con- 
cepte, és important establir una diferència entre una música tècnicament i 
estèticament basada en esquemes tradicionals i una altra que, havent supe- 


30 


rat diverses etapes de la música actual, experimenta, per exemple, en un 
diatonisme de tipus sensorial que no té res a veure amb el sistema tonal. 

La música del nostre temps engloba una quantitat tal de tendències i 
estètiques que fan molt difícil un judici imparcial de discriminació estilís- 
tica. Davant la pèrdua de referències que puguin servir de guia en la trajec- 
tòria de l'art, penso que en el terreny filosòfic Josep Ramoneda aporta un 
raig de llum en la reflexió sobre "La cultura de la crisi", publicada a la 
revista Saber, quan analitza el tema a partir d'una cultura nascuda 
d'aquesta crisi, la defineix com una cultura de transició i anuncia els inicis 
d'un barroc cultural en què la confusió i la riquesa han d'acabar anant jun- 
tes. Es tracta, doncs, d'una situació de crisi global, de crisi de civilització, i 
tenim la impressió que hi ha una sèrie de coses que han envellit i que les 
noves encara no han arribat a prendre cos ni forma per adquirir la capacitat 
d'ocupar el seu lloc. Ramoneda conclou dient que la cultura no es troba en 
un moment de crisi en el sentit negatiu de la paraula, sinó davant d'una 
gran desclosa i en un moment de pèrdua de referència possiblement, han 
estat aquests períodes els que han provocat els grans renaixements de la 
humanitat. 

Com a compositor, desitjaria apropar-me a aquest barroc cultural pro- 
clamat per Ramoneda. En aquest sentit, s'ha dit amb frequència que la sim- 
biosi d'estètiques és habitual en la meva música i, certament, jo assumeixo 
el compromís estètic que representa l'ús de diferents llenguatges en una 
mateixa partitura, així com el de materials aliens quan aquests m'estimulen 
crear alguna cosa pròpia. Crec sincerament que aquesta actitud d'incorpo- 
rar mentalment o mecànicament tot allò que em pugui ser útil, s'aparta de 
l'eclecticisme quan hi ha un estil propi que unifica aquesta actitud, i ha 
estat gràcies a aquest plantejament que he gosat afrontar una obra de tan 
vastes proporcions com l'òpera Gaudí. 

D'altra banda, el meu temperament musical s'aparta totalment de les 
teories estructuralistes d'un Levi Strauss o dels conceptes semàntics de 
l'escola de J. J. Nattiez, impregnats d'una tremenda càrrega transcendent. 
Per a mi, les idees que generen una composició poden néixer de les múlti- 
ples subtileses que envolten la nostra vida quotidiana. Aquí em permeto 
una citació de la musicòloga Rosa Fernàndez, inclosa en la tesi doctoral 
que està escrivint sobre la meva música, on diu: "Considerem la Filosofia 
de la Música com l'àmbit més adient per a emmarcar totes les consideraci- 
ons d'ordre estètic i, dins d'ella, l'hermenèutica, perquè sabut és que les 

poètiques d'avantguarda rebutgen la delimitació que la filosofia clàssica 
(neolantiana i neoidealista) els imposa, perquè ja no es consideren com a 
simples especulacions teorètiques, sinó que elles mateixes es proposen 
com a models de coneixement privilegiat del real. És cert que l'herència de 
les avantguardes històriques es manté en la neoavantguarda en un nivell 
menys totalitzant i menys metafísic, i aquest darrer factor el considerem de 
vital importància en els plantejaments guinjoanians, ja que ell sempre ha 
rebutjat vincular el resultat concret que prové de les seves investigacions 
prèvies a unes necessitats de composició concretes i que són diferents a 
cada obra." 

Abans he parlat d'idees, i és que per a mi les idees són l'equivalent del 
que vulgarment s'anomena inspiració, ara bé, per aconseguir en una com- 
posició una trama coherent i en la qual la durada de l'estructura formal tin- 
gui una correlació amb el seu potencial expressiu i musical, és normalment 
necessari un llarg període de gestació, —és a dir, cal temps— i jo sempre he 
dit que hem de retre culte al temps, perquè en el cas contrari, ens pot jugar 
una mala passada. La veritat és que fins ara he compost gairebé sempre per 
encàrrec, i això exigeix una data de lliurament de l'obra, però si jo he con- 
siderat que la peça no estava ben acabada, he demanat posposar la data i, 
si això no ha estat possible, he preferit perdre l'encàrrec. 

Tal com hem vist —i si més no en el meu cas—, l'acte creatiu és molt 
complex i laboriós. Vaig intentar donar-ne una visió en el llibre Ab origine, 
sota el títol d'autenticitat, amb la seguent descripció: una idea, quan neix, 
pot ser tan espontània com sincera, però a través del seu propi estudi, i mit- 
jançant la deguda reflexió mental, es va transformant fins a esdevenir un 
miratge llunyà, cedint el pas a un altre element molt més profund, sense 
que això signifiqui que perdi res en espontaneitat. No em sento capacitat 
per explicar de forma concreta aquest fenomen de metamorfosi, però el 
cert és que la ment reté un extraordinari cabal d'informació procedent de 
l'interior i de l'exterior, i disposa d'una gran capacitat analítica, que pro- 
voca corrent d'alimentació alt i constant gràcies al seu grandiós poder 
selectiu. Considerant aquests factors, serà després de passar novament —i en 
el seu retorn— pel filtre d'aquesta ment, que es perfilarà l'element generador 
d'una obra —en aquest cas musical—, adquirint progressivament la fesomia, 
que es presentarà amb tota l'autenticitat en la fase final o definitiva, és a dir, 
en la composició de la partitura. El més fascinant i estimulant d'aquest 
fenomen és justament que cada nova obra exigeix un procés diferent, 


32 


retorna un cop més al començament amb l'objectiu d'investigar de bell 
nou aquesta mena de misteri indesxifrable la recerca del qual només acaba 
quan acaba l'existència d'aquell que aspira a trobar-lo. 

En aquest sentit, quan vaig conèixer aquestes paraules de Rilte, de 
seguida les vaig fer meves. Deia el gran poeta alemany: "Ser artista no és 
comptar, és créixer com l'arbre que no pressiona la seva saba, que resisteix 
tot confiant en els grans temps de primavera. L'estiu arriba, però només per 
a aquells que saben esperar tan tranquils i oberts com si tinguessin l'eterni- 
tat al davant. Ho aprenc cada dia a força de sofriments que beneeixo. Paci- 
ència, és tot", acaba dient aquesta cita per a mi inoblidable. 

Per acabar aquesta exposició, veiem actualment que les etapes del seri- 
alisme i del postserialisme, que tants complexos psicològics van crear a 
diversos compositors, i la posterior època de les grafies, sovint amb més 
valor plàstic que musical, ja són història. La gran virtualitat d'un composi- 
tor d'avui és que ho pot manipular tot, incloent-hi diferents gèneres musi- 
cals, i disposa d'un material immens amb l'extraordinari desenvolupament 
de l'electroacústica, la informàtica i dels mitjans audiovisuals. 

Això no obstant, amb la pèrdua de referència de qualsevol concepte de 
tradició o d'avantguarda, el compositor d'avui només pot comptar amb les 
bases forjades per ell mateix. És per això que he dit abans que és terrible i 
alhora fascinant enfrontar-se a si mateix i crec que l'acte més heroic i dra- 
màtic amb què s'encara el veritable creador és precisament el de saber-hi 
renunciar quan té la plena convicció que ja no hi pot aportar res. El cas 
d'Arthur Rimbaud en el camp literari és contundent i demostra una clarivi- 
dència excepcional, així com una gran dosi d'humilitat. 

Per la part que em toca, i a pesar dels anys, mantinc aquella gran 
il-lusió de la joventut per continuar aquest camí de recerca, amb l'espe- 
rança d'escriure encara molta música, tot desitjant que cada vegada sigui 
més mereixedor del gran honor que m'ha fet la Universitat Rovira i Virgili 
de concedir-me tan alt i digne grau acadèmic. Moltes gràcies. 

Amb el solemne acte d'avui, que simbòlicament celebrem com un 
Claustre obert, acomplim l'acord de la Junta de Govern d'incorporar el Dr. 
Joan Guinjoan i Gispert a la nostra comunitat universitària. A mi em corres- 
ponen l'honor i el privilegi de donar-li la benvinguda a la Universitat 
Rovira i Virgili, no només a títol personal, sinó en nom de tots els compo- 
nents de la Universitat, i especialment del nostre Departament d'Història i 
Geografia, del qual va partir la iniciativa de conferir-li la màxima distinció 
acadèmica que atorga la Universitat, el doctorat honoris causa. 

No em pertoca reproduir la laudatio pronunciada per la padrina, la 
doctora Mercè Jordà, ni comentar la magistralis lectio que el nou membre 
de la Universitat ha pronunciat, sinó que em correspon assenyalar el sentit 
que aquest doctorat honoris causa té per a la nostra institució. 

La Universitat Rovira i Virgili és, per voluntat del Parlament de 
Catalunya, la institució pública d'ensenyament superior de les comarques 
tarragonines i de les Terres de l'Ebre que ha d'actuar com a motor del pro- 
grés cultural, científic i tècnic a les comarques meridionals de Catalunya. 
La nostra tasca diària, les nostres ambicions se centren, doncs, a acomplir 
la funció de crear, desenvolupar, transmetre i criticar la ciència, la tècnica i 
la cultura, i a preparar els ciutadans per a l'exercici d'activitats professio- 
nals que exigeixin l'aplicació de coneixements i mètodes científics o per a 
la creació artística. 

Però amb això no n'hi ha prou. Noam Chomsty, que tot just fa un any 
vam acollir com a doctor honoris causa, ens deia en el seu discurs d'inves- 
tidura que "la vida universitària no només hauria de ser alliberadora per a 
tots els participants, sinó també per a la societat en general. Sobretot, el 
paper social i intel-lectual de la universitat hauria de ser subversiu en una 
societat sana" Jo entenc la seva afirmació, i la comparteixo, en el sentit 
que, a banda de les funcions habituals de la universitat, també ens hem de 
preocupar de canviar els costums, les normes, els principis, les regles del 
joc tradicionals a la nostra societat, per avançar, com diu Chomsty, cap a 
un futur més humà. 

Ho hem de fer en el dia a dia de la nostra activitat docent i investiga- 
dora, però també com a institució ens correspon marcar la pauta en 
moments o actes determinats. Quan el Departament d'Història i Geografia 
va fer la proposta d'investir Joan Guinjoan com a doctor per la nostra Uni- 
versitat i els Òrgans corresponents ho van aprovar, vaig pensar que era una 
proposta encertada, no només en el sentit d'honorar un personatge insigne, 
vinculat a la URV pel seu origen, sinó també perquè era una manera simbò- 
lica d'incidir en la idea que el paper de la universitat ha de ser subversiu en 
la societat. Ell és un músic innovador, subversiu, un creador artístic que 
expressa les seves idees i els seus sentiments amb un llenguatge nou, 
actual, contemporani, a partir d'una sòlida base tècnica i cultural. Es tracta 
d'un exemple de com hem de fer avançar la ciència i la tècnica, i de quin 
ha de ser el paper intel-lectual de la universitat. 

Dr. Guinjoan, gràcies per haver acceptat la nostra distinció, que més 
que honorar la seva persona ens honora a nosaltres mateixos: la seva incor- 
poració al nostre Claustre prestigia la Universitat Rovira i Virgili i ens obliga 
a treballar per ser dignes d'aquest prestigi. 

Avui, amb el màxim reconeixement dels seus mèrits, vostè adquireix el 
compromís de representació de la Universitat Rovira i Virgili, que de ben 
segur acomplirà amb afecte. Rebi l'enhorabona més cordial, en nom propi 
i en nom de tota la nostra comunitat universitària, que des d'avui és també 
la seva. 

Moltes gràcies. 

